Søren Egge Rasmussen (EL), 2026-02-19:
Tak for det.
Hvem passer på grisene?
Folketinget vedtog under den sidste regeringsperiode dyrevelfærdsloven, hvor der blev vedtaget en dyrevelfærdsmæssig forbedring af den lovproces.
Det er derfor, Enhedslisten har fremsat dette beslutningsforslag om, at Folketinget pålægger regeringen senest i midten af 2026 at implementere dyrevelfærdslovens §§ 2 og 3 ved at indføre krav om, at der i avlsselskaber og besætninger både i forbindelse med indkøb, genetik og egenavl skal anvendes et avlsmål, hvor kuldstørrelsen i gennemsnit svarer til antallet af patter på søer, og sikre en effektiv håndhævelse af, at kravet overholdes i både avlsselskaber og besætninger.
Det er under udvalgsarbejdet ikke lykkedes os at få et svar på spørgsmål 17 og 18 om, hvorvidt ministeren mener, at avlsarbejdet i DanBred lever op til dyrevelfærdsloven, og at få et svar på, om Fødevarestyrelsen kontrollerer avlsarbejdet.
Ministeren for fødevarer, landbrug og fiskeri har i sin egenskab af såkaldt ansvarlig ressortminister under udvalgsbehandlingen heller ikke villet svare på helt simple spørgsmål om, hvorvidt han mener, at den høje dødelighed blandt henholdsvis pattegrise og søer er dyreetisk forsvarligt, og om situationen lever op til kravene i dyrevelfærdsloven, og det er altså derfor, vi fremsætter det her beslutningsforslag.
Jeg har stillet spørgsmålene tre gange på det samme samråd uden at få et svar på dem, og vi har under udvalgsbehandlingen to gange stillet spørgsmål uden at få svar på dem, og jeg synes, det er fuldstændig uacceptabelt.
Hvis ministeren svarer ja til, at svineproduktionen lever op til dyrevelfærdsloven, er problemet, at han så vil lyve, og det er det jo farligt for en minister at gøre – bare ikke, hvis man har en flertalsregering – og hvis ministeren nu svarer nej til, at loven overholdes, så vil han vel være nødsaget til at handle for at få ændret på avlen i svineproduktionen.
Men ministeren vælger ikke at svare på det, ministeren sidder på hænderne, og det ville klæde ministeren at komme på talerstolen i dag, men det er jo så åbenbart ikke muligt, fordi han ikke er til stede.
Hvordan kommer jeg videre?
Så ved jeg godt, at der er en eller anden, som har fået depechen, og jeg tror, det er transportministeren, som har depechen i dag, så det er spændende, om transportministeren lige om lidt går på talerstolen for at svare for fødevareministeren.
Ministeren, altså fødevareministeren, siger i medierne, at han prioriterer dyrevelfærden, og at han glæder sig over at have forbudt pighalsbånd til og ekstremavl af hunde, men han vil intet gøre imod ekstremavl af grise, som medfører, at 10 millioner smågrise hvert år dør for tidligt.
25.000 små grise dør hver dag for tidligt i staldene.
Avlssøerne i staldene har en dødelighed på over 16 pct., hver sjette so dør eller må aflives i staldene.
Det er de avlsdyr, som landmanden burde passe ekstra godt på.
Hvem passer på grisene?
Ja, det er i hvert fald ikke fødevareministeren og regeringen.
Der har været frivillige hensigtserklæringer og aftaler med industrilandbruget i Landbrug & Fødevarer, som ikke har virket, og det er nødvendigt at stille krav til avlsarbejdet.
Avlsselskabet DanBred mener, at deres grise medfører en økonomisk fordel på 12 kr. pr. gris.
Det er økonomiske hensyn og ikke dyrevelfærdsmæssige hensyn, der styrer svineindustrien i Danmark.
Findes der så alternativer til DanBreds ekstremavl af grise, hvor man avler efter de størst mulige kuld?
Firmaet Topigs Norsvin fremavler grise med andre gener, og de har fået sodødeligheden ned på 5 pct.
Deres avlsarbejde medfører kuld på 16 smågrise, som passer med antallet af soens patter, og det giver robuste smågrise, som har en større overlevelse.
Topigs Norsvin har i Danmark en markedsandel på 10 pct., og de har langt større markedsandele i andre lande.
Så der er faktisk alternativer, hvis man vil prioritere dyrevelfærden.
Der er jo også et borgerforslag, som vil gøre op med ekstremavlen i svineproduktionen, som den 16. januar opnåede over 50.000 underskrifter på 74 timer.
Jeg undrer mig over, at forslaget endnu ikke er kommet på dagsordenen i Folketinget, og Enhedslisten ser frem til at stemme for borgerforslaget.